Author: feketeova
Last saved by: cebulakova
Company: s

Predkladacia správa

Návrh zákona, ktorým sa mení a dopĺňa zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov a ktorým sa mení zákon č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov bol pripravený na základe Plánu legislatívnych úloh vlády Slovenskej republiky na rok 2013.
V čl. I sa navrhuje upraviť poskytovanie rodičovského príspevku a v čl. II sa navrhuje doplniť zákon o príspevku na starostlivosť o dieťa.

Navrhované právne úpravy rodičovského príspevku a príspevku na starostlivosť o dieťa zohľadňujú doterajšie poznatky z praxe súvisiace s vykonávaním agendy uvedených príspevkov. V záujme účelného využívania a ochrany finančných prostriedkov štátneho rozpočtu  sa navrhujú zmeny a doplnenia zamerané na tento cieľ. 

Na základe poznatkov aplikačnej praxe úradov práce, sociálnych vecí a rodiny sa navrhuje sprísniť podmienky pre poskytovanie rodičovského príspevku najmä v prípadoch, kde je starostlivosť rodičov o staršie deti nedostatočná alebo je ich výchova ohrozená.  V záujme zvýšenia adresnosti sa navrhuje neposkytovať rodičovský príspevok tým rodičom, ktorým z osobnej starostlivosti bolo odňaté staršie dieťa vo veku do troch rokov alebo do šesť rokov, ak má dlhodobo nepriaznivý zdravotný stav a na zabezpečenie starostlivosti o toto dieťa úrad práce, sociálnych vecí a rodiny už poskytuje rodičovský príspevok osobe, ktorej bolo toto dieťa zverené do starostlivosti.

	S cieľom zabezpečiť účelné využívanie rodičovského príspevku navrhuje sa rozšíriť okruh situácií, kedy úrad práce, sociálnych vecí a rodiny ustanoví osobitného príjemcu rodičovského príspevku. Navrhuje sa, aby bol  ustanovený osobitný príjemca rodičovského príspevku aj v prípade, ak už bol v rodine ustanovený osobitný príjemca dávky v hmotnej núdzi a príspevkov k dávke v hmotnej núdzi alebo prídavku na dieťa z dôvodu, že rodič prídavok na dieťa nepoužíval na účel, na ktorý je určený. Návrh umožňuje ustanoviť osobitného príjemcu rodičovského príspevku aj na žiadosť rodiča.

Článok II návrhu zákona navrhuje doplnenie zákona č. 561/2008 Z. z. o príspevku na starostlivosť o dieťa a o zmene a doplnení niektorých zákonov. V záujme ochrany finančných prostriedkov sa navrhuje, aby oprávnená osoba bola povinná vrátiť neprávom vyplatenú sumu   príspevku aj v takom prípade, ak vedela, alebo musela z okolností daného prípadu predpokladať, že vyplatená suma  príspevku jej nepatrí.
	Finančný, sociálny, environmentálny vplyv a vplyv na podnikateľské prostredie  a informatizáciu  spoločnosti sú uvedené v doložke vybraných vplyvov. 
	
Účinnosť návrhu zákona sa predpokladá od 1. januára 2014 s postačujúcou legisvakančnou lehotou.

Návrh zákona bol zaslaný prostredníctvom portálu právnych predpisov dňa 1. júla 2013 na medzirezortné pripomienkové konanie. 
Vyhodnotenie pripomienok medzirezortného pripomienkového konania je súčasťou návrhu zákona. Pripomienky k návrhu zákona v určenom termíne nezaslali subjekty uvedené vo vyhodnotení medzirezortného pripomienkového konania.